Skudepisode i Københavns centrum, politiet er massivt til stede - men der er ikke tale om terror, siger politiet

Se også serie af fotos fra skudepisoden nederst i denne artikel

Skudepisoden ved Tivoli i København er formentlig ikke terror-relateret, oplyser Københavns politi. Der er tale om en person, der er blevet skudt, og hans tilstand er ikke kendt i øjeblikket, oplyser politiet.

Politiet har bekræftet, at et par betjente blev truet med pistol af en person, som derefter blev skudt af politiet.

Politiet har afspærret et område ved Stormgade og H.C. Andersens Boulevard ved Tivoli og Glyptoteket.

En mand er blevet skudt - tilsyneladende i låret - og ifølge Ekstra Bladets mand på gerningsstedet har politiet anholdt to mænd af udenlandsk herkomst. Det er endnu uklart, om de kan sættes i forbindelse med skyderiet.

En video, som Ekstra Bladet har modtaget, og som kan ses over artiklen, viser to politifolk med hævede pistoler omkring H.C. Andersens Boulevard, og hvor forbipasserende har kastet sig ned på gaden.

Ifølge flere vidner, som Ekstra Bladet har talt med, har politiet affyret skud mod en person. Politiet var tilsyneladende på jagt efter en eller flere personer og der blev affyret skud fra politiet, oplyser fem forskellige vidner samstemmende.

Ifølge en forklaring fra et vidne ville politiet visitere et par personer, hvor den ene trak en pistol. Politiet har ikke bekræftet dette.

Indehaveren af det kendte værtshus Her-Er-Ro Pub i Stormgade 20, Michael, fortæller til Ekstra Bladet, at han var ved at åbne pubben for at bære varer ind, da han hørte fire-fem skud.

- Så kom der en snes chokerede mennesker løbende, blandt andet turister, der græd og var helt ude af den, fordi de havde set skyderiet. Jeg lukkede dem ind på pubben, og fik dem ud i køkkenet, så de var i sikkerhed, fortæller han.

Politiet bevogter Her-Er-Ro Pub, hvor vidnerne nu har fået lov at forlade stedet efter at politiet har sikret sig deres identiteter.

artiklen fortsætter under billedet

Her behandles offeret. Foto: Anthon Unger

Der er lige nu en massiv politistyrke omkring gerningsstedet. Vores reporter kan se mange politifolk med automatvåben. Der er 15-20 politibiler på stedet.

- Politiet råber, at vi skal gå væk, fordi en mand er blevet skudt, fortalte Ekstra Bladets reporter, der kom til stedet få minutter efter skyderiet.

Ifølge et vidne spiller en motorcykel, der står på stedet, en rolle i forbindelse med skudepisoden.

Københavns politi vil endnu ikke sige noget om skudepisoden, men bekræfter på twitter, at der er affyret skud ved Tivoli. Politiet er på stedet og afspærring etableret, skriver politiet.

Her fandt skyderiet sted. (Google Maps)

Ekstra Bladets fotograf sad i Tivoli og spiste med sin familie, da han hørte fem-seks skud: - Det lød bestemt ikke som fyrværkeri, siger han. Ude foran Tivoli så han to anholdte og en såret mand, der så ud til at være skudt i låret.

De massive afspærringer omkring H.C. Andersens Boulevard har medført massive trafikale problemer omkring Rådhuspladsen.